WikipediA 

Aramees 


in Wikipedia, die vrye ensiklopedie 


Aramees ( Arámáyá, Siries: ï<ooir<) is 'n Semitiese 
taalgroep in die Afro-Asiatiese taalfamilie. Saam met die 
Kanaanitiese tale (waaronder ook Hebreeus) maak 
Aramees deel uit van die Noordwes-Semitiese tale en is 
dit verwant aan Arabies, een van die Sentraal-Semitiese 
tale. Die Nabatees-Aramese skrif word as 'n moontlike 
historiese voorloper en bron van die Arabiese alfabet 
beskou. 

Aramees het 'n geskiedenis wat oor 3 000 jaar strek. Dit 
was die administratiewe taal van antieke ryke en 'n 
godsdienstige taal. Dit is ook die taal waarin groot dele 
van die Bybelse boeke Daniël en Esra geskryf is, en die 
hooftaal van die Joodse Talmoed. Aramees was daarnaas 
die moedertaal van Jesus van Nasaret. 

Moderne Aramees is steeds die moedertaal van talle 
verspreide gemeenskappe, veral Assiriërs, maar word tans 
as 'n bedreigde taal beskou. 

Aramees 

TVmN, Arámït 

Gepraat in: 

Irak, Iran, Israel, Sirië, 

Turkye, Palestina 

Gebied: 

Midde-Ooste, Europa en 
Noord-Amerika 

Totale sprekers: 

550 000 

Taalfamilie: 

Afro-Asiaties 

Semities 

Wes-Semities 

Aramees 

Skrifstelsel: 

Arabiese alfabet, Aramese 
alfabet, Hebreeuse alfabet, 
Mandese alfabet, Siriese 
alfabet, 


Taalkodes 

ISO 639-1: 

geen 

ISO 639-2: 

arc 

ISO 639-3: 

arc (http://www.sil.Org/i 


so639-3/documentation.as 


p?id=arc) 

Nota: Hierdie bladsy kan IFA fonetiese simbole in 
Unicode bevat. 


Geografiese verspreiding 


Tydens die 12de eeu v.C. het groot getalle Arameërs hulle in die gebied van die huidige Sirië, Irak en Oos- 
Turkye begin vestig. Namate Aramees belangriker geword het, het dit die omgangstaal in die Mediterreense 
kusgebiede van die Levant geword en ook na die geweste oos van die Tigrisrivier uitgebrei. Joodse setlaars 
het die taal na Noord-Afrika en Europa saamgebring, terwyl Christelike sendelinge Aramees na Persië, Indië 
en selfs China gebring het. 

Sedert die 7de eeu is Aramees as die lingua franca van die Midde-Ooste deur Arabies vervang. Nogtans het 
Aramees 'n belangrike literêre en liturgiese taal vir Joodse, Mandeïese en sommige Christelike gemeenskappe 
gebly en word dit nog steeds deur kleiner geïsoleerde groepe in sy oorspronklike taalgebied gepraat. 






























Vanweë die politieke woelinge van die laaste twee eeue is 
Aramese moedertaalsprekers en gebruikers van literêre Aramees 
oor die hele wêreld verstrooi. 


Aramese tale en dialekte 


Aramees is eerder 'n groep van verwante tale as 'n enkele 
monolitiese taal. Die lang geskiedenis van Aramees, sy 
uitgebreide literatuur en sy gebruik deur verskillende religieuse 
gemeenskappe was almal faktore wat tot die verskeidenheid van 
die Aramese taalvariante bygedra het. Sommige Aramese 
dialekte is onderling verstaanbaar, terwyl ander as selfstandige tale ontwikkel het. Sommige van hierdie 
Aramese tale staan onder ander name bekend: Siriaaks is byvoorbeeld 'n taalkundige term wat spesifiek 
gebruik word om na die Oos-Aramese taal van Christelike gemeenskappe te verwys. 

Die meeste dialekte kan as Oos- of Wes-Aramees beskryf word, waarby die Eufrates-rivier of die gebied net 
wes daarvan as die skeidingslyn dien. 'n Verdere belangrike onderskeiding is dié tussen moderne lewende 
Aramese tale (wat dikwels Neo-Aramees genoem word), Aramese tale wat nog literêre funksies vervul, en 
uitgestorwe variante wat oorwegend vir navorsers van belang is. Alhoewel daar sommige uitsonderings van 
hierdie reël is, kan Aramese taalvariante ter verduideliking as moderne, Middel- en Oud-Aramees; Oos- en 
Wes-Aramees; asook Aramese tale en Aramese dialekte geklassifiseer word. 

Skryfstelsel 



Aramese inskripsie oor die poort van die 
Mor-Gabriël-klooster in Suidoos-Turkye 


Die oudste Aramese alfabet het op die Fenisiese skryfstelsel 
gebaseer, waaruit Aramees geleidelik sy kenmerkende 
"vierkantige" styl ontwikkel het. Ook die antieke Israeliete en 
ander volke in Kanaan het hierdie alfabet oorgeneem om hul eie 
tale te skryf. Die Aramese skryfstelsel staan dan ook vandag 
beter bekend as die Hebreeuse alfabet, veral aangesien dit vir 
Bybelse Aramees en ander Joodse tekste in hierdie taal gebruik 
is. 

Die tweede hoofsaaklike skryfstelsel wat vir Aramees in gebruik 
was is deur Christelike gemeenskappe ontwikkel: 'n skuins vorm 
wat as die Siriaakse alfabet bekend staan (die beeld aan die 
regterkant wys 'n voorbeeld een van sy variante, Serto). 

'n llde eeuse boek in Siriaakse Serto 


'n Sterk gewysigde vorm van die Aramese skryfstelsel, die Mandeïese alfabet, word deur die Mandeërs 
gebruik. 


Naas hierdie alfabette is sekere afgeleide variante van die Aramese skryfstelsel deur antieke volke gebruik, 
waaronder Nabatees in Petra en Palmyreens in Palmyra . In die moderne tydperk is Toerojo soms met 'n 
aangepaste Latynse alfabet geskryf. 

Aramaya in Siriese Aramese alfabet 
Estrangela-skrif 


Ishu'a of Eeshu'a, Die woord "Amen" in 
die Siries-Aramese Siriese skrif 
naam van Jesus van 
Nasaret 


Hedendaagse gebruik 


'n Nuwe Bybelvertaling is nou beskikbaar in Afrikaans genaamd "Die Pad van Waarheid tot die Lewe" 
waarin daar boeke is wat direk uit die oorspronklike Aramees vertaal isJ ^ 

Verwysings 

1. Die Pad van Waarheid tot die Lewe. Kopiereg 2015 deur PadWLewe op die Afrikaanse 
vertaling. info@padwlewe.ch. Eerste druk- 2015. ISBN 978-0-620-67438-6. Gedruk deur SC 
(Sang Choy) International Pte Ltd. 

Eksterne skakels 


Wikimedia Commons het meer media in die kategorie Aramees. 


Normdata 


BNF: cbll945295z (https://catalogue.bnf.fr/ark:/12148/cbll945295z) (data) (https://data.bnf.f 

r/ark:/12148/cb!1945295z) ■ GND : 4085880-7 (https://d-nb.info/gnd/4085880-7) ■ LCCN : 
sh85006404 (https://id.loc.gov/authorities/subjects/sh85006404) ■ NDL: 00560313 (https://id.n 
dl.go.jp/auth/ndlna/00560313) 


Ontsluit van "https://af.wikipedia.Org/w/index. php?title=Aramees&oldid=1888817" 


Die bladsy is laas op 17 Januarie 2019 om 11:38 bygewerk. 

Die teks is beskikbaar onder die lisensie Creative Commons Erkenning-lnsgelyks DeeL Aanvullende voorwaardes kan 
moontlik ook van toepassing wees. Sien die Algemene Voorwaardes vir meer inligting. 
































